SL Uradni list Evropske unije L 78/31

UREDBA KOMISIJE (EU) 2016/439

z dne 23. marca 2016

o spremembi Priloge IV k Uredbi Evropskega parlamenta in Sveta (ES) št. 396/2005 glede aktivnih snovi Cydia pomonella Granulovirus (CpGV), kalcijev karbid, kalijev jodid, natrijev hidrogenkarbonat, „rescalure“ ter Beauveria bassiana, sev ATCC 74040, in Beauveria bassiana, sev GHA

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 5(1) Uredbe,

ob upoštevanju naslednjega:

(1) Za aktivne snovi Cydia pomonella Granulovirus (CpGV), kalcijev karbid, natrijev hidrogenkarbonat, „rescalure“, Beauveria bassiana, sev ATCC 74040, in Beauveria bassiana, sev GHA, niso bile določene nobene specifične MRL. Ker navedene snovi prav tako niso bile vključene v Prilogo IV k Uredbi (ES) št. 396/2005, se zanje uporablja privzeta vrednost 0,01 mg/kg, določena v členu 18(1)(b) navedene uredbe. Kalijev jodid je vključen v Prilogo IV k Uredbi (ES) št. 396/2005.

(2) Evropska agencija za varnost hrane (v nadaljnjem besedilu: Agencija) je glede aktivne snovi Cydia pomonella Granulovirus (CpGV) sklenila (2), da ti virusi niso patogeni za ljudi in ne bodo tvorili toksinov. Zato se zdi primerno to snov vključiti v Prilogo IV k Uredbi (ES) št. 396/2005.

(3) Glede kalcijevega karbida je Agencija sklenila (3), da ta snov ni del prehranjevalne verige ljudi. Zato se zdi primerno to snov vključiti v Prilogo IV k Uredbi (ES) št. 396/2005.

(4) Kalijev jodid je mineralna snov, ki se lahko uporablja pri proizvodnji prehranskih dopolnil v skladu z Direktivo 2002/46/ES Evropskega parlamenta in Sveta (4). Glede na to se zdi primerno črtati opombo, s katero se zahteva ocena za to snov v skladu s členom 12 Uredbe (ES) št. 396/2005.

(5) Natrijev hidrogenkarbonat je odobren kot osnovna snov v skladu z Uredbo (ES) št. 1107/2009 Evropskega parlamenta in Sveta (5). Ob upoštevanju Izvedbene uredbe Komisije (EU) 2015/2069 (6) Komisija meni, da je navedeno snov ustrezno vključiti v Prilogo IV k Uredbi (ES) št. 396/2005.

(6) Glede aktivne snovi „rescalure“ je Agencija sklenila (7), da je navedeno snov ustrezno vključiti v Prilogo IV k Uredbi (ES) št. 396/2005.

(7) Glede aktivnih snovi Beauveria bassiana, sev ATCC 74040, in Beauveria bassiana, sev GHA (8), Agencija ni mogla dokončno oceniti tveganja za potrošnike pri vnosu, ker nekatere informacije niso bile na voljo in je bil potreben nadaljnji premislek odgovornih za obvladovanje tveganja. Rezultati tega nadaljnjega premisleka so bili vključeni v zadevna poročila o pregledu (9) (10) v katerih je bilo ugotovljeno, da je tveganje za človeka prek metabolitov iz teh snovi zanemarljivo. Glede na navedene ugotovitve Komisija meni, da je navedene snovi primerno vključiti v Prilogo IV k Uredbi (ES) št. 396/2005.

(8) Uredbo (ES) št. 396/2005 bi bilo zato treba ustrezno spremeniti.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloga IV k Uredbi (ES) št. 396/2005 se spremeni v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 23. marca 2016 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Evropska agencija za varnost hrane; Sklep o strokovnem pregledu ocene tveganja pesticidov z aktivno snovjo Cydia pomonella Granulovirus. EFSA Journal 2012;10(4):2655. [40 str.] doi:10.2903/j.efsa.2012.2655.

(3) Evropska agencija za varnost hrane; Sklep o strokovnem pregledu ocene tveganja pesticidov z aktivno snovjo kalcijev karbid. EFSA Journal 2011;9(10):2419. [48 str.] doi:10.2903/j.efsa.2011.2419.

(4) Direktiva 2002/46/ES Evropskega parlamenta in Sveta z dne 10. junija 2002 o približevanju zakonodaj držav članic o prehranskih dopolnilih (UL L 183, 12.7.2002, str. 51).

(5) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(6) Izvedbena uredba Komisije (EU) 2015/2069 z dne 17. novembra 2015 o odobritvi osnovne snovi natrijev hidrogenkarbonat v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi (EU) št. 540/2011 (UL L 301, 18.11.2015, str. 42).

(7) Evropska agencija za varnost hrane, 2015. Sklep o strokovnem pregledu ocene tveganja pesticidov z aktivno snovjo „rescalure“. EFSA Journal 2015;13(2):4031, 40 str.

(8) Evropska agencija za varnost hrane, 2013. Sklep o strokovnem pregledu ocene tveganja za pesticide z aktivno snovjo Beauveria bassiana, sev ATCC-74040 in sev GHA. EFSA Journal 2013;11(1):3031. 44 str.

(9) Poročilo o pregledu aktivne snovi Beauveria bassiana, sev ATCC 74040, katerega končno različico je Stalni odbor za prehranjevalno verigo in zdravje živali pripravil na seji 11. julija 2008 zaradi vključitve Beauveria bassiana, sev ATCC 74040, v Prilogo I k Direktivi 91/414/EGS. SANCO/1546/08 – rev. 5, 11. julij 2014.

(10) Poročilo o pregledu aktivne snovi Beauveria bassiana, sev GHA, katerega končno različico je Stalni odbor za prehranjevalno verigo in zdravje živali pripravil na seji 11. julija 2008 zaradi vključitve Beauveria bassiana, sev GHA, v Prilogo I k Direktivi 91/414/EGS. SANCO/1547/08 – rev. 5, 11. julij 2014.